L'Eliana emetrà el Carnet Jove gràcies a una col·laboració amb l'IVAJ
26 de novembre de 2020

L'Ajuntament ha signat un conveni perquè els joves entre 14 i 30 anys puguen obtindre descomptes en cinema, concerts i espectacles teatrals.

L'Ajuntament de l'Eliana i l'Institut Valencià de la Joventut (IVAJ) han signat un conveni de col·laboració per a l'emissió en seu municipal del Carnet Jove a xics i xiques de 14 a 30 anys, tots dos inclusivament. El nou servei s'oferirà des d'aquesta setmana en l’Espai Jove, i es podrà sol·licitar de manera telemàtica en el correu elijove@leliana.es o els dilluns i dimarts, de 8 a 13 hores, en els telèfons 671 393 989 o 96 275 80 30 ext.121. Per a recollir-ho els i les interessades podran fer-ho de dimecres a divendres de manera presencial de 16 a 19 hores.

Actualment resideixen a l'Eliana més de 3.400 joves dels quals el 33,38% disposen de Carnet Jove. L'objectiu del consistori és arribar al màxim nombre de beneficiaris possible per a poder traure el màxim profit al temps lliure, facilitar la seua mobilitat i intercomunicació, així com possibilitar el seu accés a béns i serveis de caràcter social, cultural, econòmic, educatiu, recreatiu, esportiu, de consum, de transport i similars.

L'Ajuntament aplica significatius descomptes a titulars de Carnet Jove: un 28,5% de descompte en projeccions cinematogràfiques; del 16,6% al 28,5% de descompte en concerts de música i del 16,6% al 28,5% en representacions i espectacles teatrals.

L'IVAJ actualitza en el seu web tota la informació respecte a les 1.218 empreses i entitats que estan adherides actualment a la xarxa i informa de promocions i ofertes especials i del programa Cultura Jove a través d'una llista de distribució de Carnet i de les xarxes socials.

El regidor de Polítiques de Joventut, Jorge Pérez Comeche, ha convidat als i les menors elianeres de 30 anys que encara no disposen d'ell a registrar-se per a començar a gaudir dels grans descomptes i tots els avantatges, aplicables en la localitat i en tota la Comunitat Valenciana.